Na temelju članka 28. Zakona o komunalnom gospodarstvu («Narodne novine» broj 36/95, 70/97, 128/99, 57/00, 129/00, 59/01, 26/03. - pročišćeni tekst, 82/04, 178/04, 38/09, 79/09, 153/09, 49/11, 84/11 90/11, 144/12 i 94/13) i članka 30. Statuta Općine Sveti Ivan Žabno («Službeni glasnik Koprivničko- križevačke županije» broj 10/13), Općinsko vijeće Općine Sveti Ivan Žabno na 4. sjednici održanoj 12. prosinca 2013. donijelo je

**PROGRAM**

**održavanja komunalne infrastrukture**

**na području Općine Sveti Ivan Žabno u 2014. godini**

I.

Programom održavanja komunalne infrastrukture na području Općine Sveti Ivan Žabno u 2014. godini (u daljnjem tekstu: Program) utvrđuje se opseg radova na održavanju komunalne infrastrukture za komunalne djelatnosti za koje se sredstva osiguravaju iz Proračuna Općine Sveti Ivan Žabno za 2014. godinu (u daljnjem tekstu: Proračun) i komunalne naknade, opis i opseg poslova održavanja sa procjenom pojedinih troškova po djelatnostima, te procjenu financijskih sredstava potrebnih za ostvarivanje Programa na području Općine Sveti Ivan Žabno u 2014. godini (u daljnjem tekstu: Općina).

II.

Iz sredstava ostvarenih od komunalne naknade i Proračuna financirat će se održavanje komunalne infrastrukture za slijedeće komunalne djelatnosti:

1. Održavanje javnih površina

Opseg poslova: uređenje i održavanje parka i postojećeg bunara, javnih i zelenih površina, košnja trave prema potrebi, održavanje zelenila i zamjena dotrajalih sadnica.

Sredstva za izvršenje radova iz ove točke predviđena su u svoti 15.000,00 kuna, a osigurat će se iz sredstava komunalne naknade.

2. Održavanje nerazvrstanih cesta

Opseg poslova: održavanje šljunčanih cesta u dužini 28.530 m na cijelom području Općine, asfaltiranih cesta prema potrebi, bankina, prometne signalizacije i pločnika, hitni popravci i intervencije u svrhu odvijanja prometa i zimsko održavanje nerazvrstanih cesta.

Sredstva za izvršenje radova iz ove točke predviđena su u svoti 395.711,40 kuna, a osigurat će se iz sredstava komunalne naknade i prodaje i zakupa državnog poljoprivrednog zemljišta.

3. Javna rasvjeta

Opseg poslova: trošak potrošnje električne energije za rasvjetljavanje javnih putova, površina i

cesta, usluga održavanja javne rasvjete, te tekuće održavanje koje podrazumijeva održavanje javne

rasvjete izmjenom postojećih neispravnih armatura i stavljanje ispravnih.

Sredstva za izvršenje radova iz ove točke predviđena su u svoti 335.000,00 kuna, a osigurat će se iz sredstava komunalne naknade.

III.

Za veći opseg radova i preostale radove koje će biti nužno izvršiti na održavanju komunalne infrastrukture na području Općine, a koji nisu predviđeni ovim Programom sredstva će se osigurati u Proračunu.

IV.

Radove iz točke II. podtočke 1.,2. ovog Programa obavljat će Općinsko komunalno poduzeće „PARK“ d.o.o. u okviru mogućnosti, raspoložive mehanizacije i zaposlenika, a preostali radovi iz točke II. podtočke 3. povjerit će se pravnim i fizičkim osobama.

V.

Dinamiku radova na izvršenju ovog Programa utvrdit će Općinski načelnik Općine Sveti Ivan Žabno.

VI.

Ovaj Program primjenjivat će se u pojedinim naseljima prema visini prikupljenih sredstava od komunalne naknade.

VII.

Ovaj Program objavit će se u «Službenom glasniku Koprivničko-križevačke županije», a stupa na snagu 1. siječnja 2014. godine.

OPĆINSKO VIJEĆE

OPĆINE SVETI IVAN ŽABNO

KLASA: 363-03/13-04/03

URBROJ: 2137/19-02/1-13-1

Sveti Ivan Žabno, 12. prosinca 2013.

PREDSJEDNICA:

Dunja Trakoštanec Jokić